Waray-Waray News: Department of Agriculture pauursahon an pag-umahan
BORONGAN, Eastern Samar (June 14) -- An mabinungahon nga reporma ha ekonomiya in nakakabulig kaupay han kanan goberno tinguha nga mahingada ha First World Status an Pilipinas ha masunod nga duha ka dekada pinaagi han pagduso han mga proyekto nga mainugupon han pagpaursa han kabutang han mga kablas ug an paghurma hin mga palisiya nga makakabulig han kaupayan para han kadam-an.
Kasumpay hine, igpapadayon han Department of Agriculture (DA) an paghatag hin paborable nga mga aktibidad para hiton 2008. Usa na dinhe an pagpa-umento han produksyon ha uma hin siete ngadto otso porsyento, labot han pagbutang hin dugang pa nga trabahoan, an pagpamenus han nagugutom nga pamilya bisan pa an panmutang hin dugang pa nga mga mehores.
Sumala han report, nakatalaan daw pundohan han DA nga maabot hin kwatro bilyones ka pesos an pagpa-repair hin mga irrigation canals agud makadangat in patubig ngadto hin naabot 100,000 ka hektarya hin hagnaon; labot ini han dos bilyones gihapon nga ig-aalotaga para han 3,000 nga mga biomass devices ha mga umhanan hin humay ug mais agud mamenusan an karag han hine nga pagkaon durante han kada katatapos an panmari nga daw nakakaiban han kutsitsa han humay. Manhahatag daw gihapon an DA hin mga drying ug processing centers, mga farm to market roads, hatcheries ug aquaculture grow-out zones.
Labot hine, ilalakip daw guhapon an bulig ha mga magtaranum han mga utanon ug an mga nag-aataman hin kamanukan agud mapauswag pa an produksyon han manok ug mga bonay. (PIA-Eastern Samar) [top]
war_Latn war_Latn war_Latn war_Latn war_Latn